《十六渡》
宋代·钱时

颇闻十六渡，客子良间关。
一雨落涧谷，湍气怒潺潺。
我来属秋晚，霜叶初斓斑。
窈窕行竹舆，鸣禽相与闲。
複岭互交锁，浅濑随回湾。
路断一罅通，石磴危跻攀。
时见荷锄者，行歌语蛮蛮。
采山有薇蕨，结庐有茅菅。
安知避世人，不曾巢其间。
何时一枝筇，溯流到黄山。
桃源事荒怪，谁谓非人寰。

作者简介：严州淳安人，字子是，号融堂。绝意科举，究明理学。江东提刑袁甫建象山书院，招主讲席。理宗嘉熙二年以荐授秘阁校勘，召为史馆检阅，求去，授江东帅属归。有《周易释传》、《学诗管见》、《融堂书解》、《四书管见》、《两汉笔记》等。